b'\n_START_ARTICLE_\nLimerick\n_START_SECTION_\nAntika in srednji vek\n_START_PARAGRAPH_\nLuimneach se je prvotno nana\xc5\xa1al na splo\xc5\xa1no obmo\xc4\x8dje vzdol\xc5\xbe obale reke Shannon, znane kot Loch Luimnigh. Najstarej\xc5\xa1a naselbina v mestu, Inis Sibhtonn, je bila izvirno ime Kraljevega otoka med obdobjema pred Vikingi in v vikin\xc5\xa1ki dobi. Ta otok se je imenoval tudi Inis in Ghaill Duibh, \xc2\xbbotok temnolasega oto\xc4\x8dana\xc2\xab. Ime je zapisano v virih kot Hlymrekr._NEWLINE_Mesto datira v leto 812, kar je najzgodnej\xc5\xa1a naselitev; zgodovina pa ka\xc5\xbee,  da so tu bila  zgodnja naselja na obmo\xc4\x8dju okrog Kraljevega otoka, otoka v zgodovinskem sredi\xc5\xa1\xc4\x8du mesta. Geograf Ptolemaj je okoli leta 150 izdelal najzgodnej\xc5\xa1i zemljevid Irske, ki prikazuje mesto, imenovano Regia, na istem kraju, kot je Kraljevi otok. Tu je bila pomembna bitka, pri kateri je sodeloval Cormac mac Airt leta 221, sveti Patrik je bil tu leta 434, ko naj bi krstil e\xc3\xb3ganachtskega kralja Carthanna the Faira. Sveti Munchin, prvi \xc5\xa1kof Limericka, je umrl leta 652, kar ka\xc5\xbee, da je bilo mesto pomembno. Leta 812 so Vikingi vpluli v Shannon, oplenili mesto, po\xc5\xbegali samostan Mungret, vendar so bili prisiljeni pobegniti, ko so jih Irci napadli in \xc5\xa1tevilne pobili.  Normani so preuredili mesto v 12. stoletju in dodali veliko najpomembnej\xc5\xa1ih arhitekturnih zgradb, kot sta grad kralja Ivana brez de\xc5\xbeele in stolnica svete Marije. _NEWLINE_V zgodnjem srednjeve\xc5\xa1kem obdobju je bil Limerick sredi\xc5\xa1\xc4\x8de kraljestva Thomond, ki ustreza dana\xc5\xa1nji Srednjezahodni regiji, vendar pa je kraljestvo vklju\xc4\x8devalo tudi severni Kerry in dele ju\xc5\xbenega Offalyja. Eden najpomembnej\xc5\xa1ih kraljev je bil Brian Boru, prednik O\'Brienovega klana Dalcassians. Beseda Thomond je sinonim za regijo in je ohranjena v krajevnih imenih, kot so Thomondgate, Thomondski most in Thomondski park.\n_START_SECTION_\nPozna renesansa/zgodnja moderna zgodovina\n_START_PARAGRAPH_\nLimerick se je v 16. in 17. stoletju pogosto imenoval najlep\xc5\xa1e mesto na Irskem. Angle\xc5\xbe sodnik Luke Gernon, prebivalec Limericka, je leta 1620 zapisal, da se je ob svojem prvem pogledu na mesto \xc4\x8dudil nad veli\xc4\x8dastnostjo \xc2\xbbvisokih stavb iz marmorja, kot so kolid\xc5\xbei v Oxfordu\xc2\xab. _NEWLINE_V civilnih vojnah 17. stoletja je mesto igralo klju\xc4\x8dno vlogo, leta 1651 ga je oblegal Oliver Cromwell, v 1690-ih dvakrat pa Viljem Oranski. Pogodba iz Limericka je kon\xc4\x8dala vojno na Irskem, ki je potekala med zagovorniki katoli\xc5\xa1kega kralja Jakoba II.  in protestantskega kralja Viljema Oranskega. Pogodba je omogo\xc4\x8dala strpnost do katolicizma in popolne zakonske pravice katolikom, ki so prisegli zvestobo Viljemu III. in Mariji II. Pogodba je bila dr\xc5\xbeavnega pomena, saj je zagotovila tesnej\xc5\xa1o britansko in protestantsko prevlado nad Irsko. Protestantski irski parlament ni sprejel \xc4\x8dlenov pogodbe o varstvu katoli\xc5\xa1kih pravic, ki je precej posodobila zakone proti katolikom, kar je imelo pomembne posledice za irsko zgodovino. Pravzaprav je bila pogodba podpisana na  pogodbenem kamnu (Treaty Stone), nepravilnem bloku apnenca, ki je bil neko\xc4\x8d pritrdilni kamen za konje. Ta kamen je zdaj prikazan na podstavku pri Clancy Strand. Zaradi pogodbe je Limerick v\xc4\x8dasih znan kot pogodbeno mesto. To nemirno obdobje je mestu dalo geslo: Urbs antiqua fuit studisque asperrima belli (Staro mesto, dobro pou\xc4\x8deno o vojni umetnosti)._NEWLINE_Mirni \xc4\x8dasi, ki so sledili pretresom poznega 17. stoletja, so omogo\xc4\x8dili, da se je v mestu v 18. stoletju razvila trgovina. V tem \xc4\x8dasu se je pristani\xc5\xa1\xc4\x8de uveljavilo kot eno glavnih trgovskih pristani\xc5\xa1\xc4\x8d na Irskem, izva\xc5\xbeali so kmetijske pridelke z enega najbolj plodnih obmo\xc4\x8dij, Golden Vale, v Veliko Britanijo in Ameriko. Pove\xc4\x8danje trgovine in bogastva, zlasti med trgovskimi razredi v mestu, je zaznamovalo hitro \xc5\xa1iritev mesta, ko se je za\xc4\x8del oblikovati georgijanski Limerick. To je mestu dalo dana\xc5\xa1njo podobo z obse\xc5\xbenimi tlakovanimi ulicami in lepimi georgijanskimi mestnimi hi\xc5\xa1ami, ki \xc5\xa1e danes krasijo sredi\xc5\xa1\xc4\x8de mesta. \xc5\xbdeleznica Waterford & Limerick je leta 1848 povezala mesto z \xc5\xbeelezni\xc5\xa1ko progo Dublin\xe2\x80\x93Cork in leta 1853 do Waterforda. Odprtje \xc5\xa1tevilnih drugotnih \xc5\xbeeleznic je v naslednjih desetletjih razvilo Limerick kot regionalno prometno sredi\xc5\xa1\xc4\x8de. Gospodarsko nazadovanje zaradi evropskih te\xc5\xbeav zaradi francoske revolucije in napoleonskih obdobij ter po zakonu o uniji leta 1800 in veliki irski lakoti leta 1848 je povzro\xc4\x8dilo, da je bila ve\xc4\x8dina 19. stoletja te\xc5\xbeko obdobje.\n_START_SECTION_\n20. stoletje\n_START_PARAGRAPH_\nV prvem desetletju 20. stoletja je bil proti majhni judovski skupnosti spro\xc5\xbeen gospodarski bojkot v Limericku, ki je trajal ve\xc4\x8d kot dve leti. Spremljali so ga \xc5\xa1tevilni napadi, metanje kamnov in ustrahovanje, zaradi \xc4\x8desar so mnogi Judje zapustili mesto. Leta 1904 ga je spro\xc5\xbeil misijonski redovnik John Creagh._NEWLINE_Med irsko vojno za neodvisnost je  med 15. in 27. aprilom 1919 obstajal limeri\xc5\xa1ki sovjet. Kot protest proti izjavi britanske vojske o "posebnem voja\xc5\xa1kem obmo\xc4\x8dju" v okviru Zakona o za\xc5\xa1\xc4\x8diti kraljestva, ki je pokrival ve\xc4\x8dino mesta Limerick in del grofije, so trgovci in svet delavcev organizirali splo\xc5\xa1no stavko. Med stavko je bil ustanovljen poseben stavkovni odbor, ki je natisnil svoj denar, nadziral cene hrane in objavljal \xc4\x8dasopise._NEWLINE_Do sredine 20. stoletja sta Limerick zaznamovala gospodarska stagnacija in upad, saj je bilo ve\xc4\x8d tradicionalnih industrijskih obratov zaprtih ali so zapustili mesto. Leta 1942 je bilo letali\xc5\xa1\xc4\x8de Shannon (20 km zahodno od mesta) prvi\xc4\x8d odprto za \xc4\x8dezatlantske polete. Leta 1959 je bila odprta  prostotrgovinska cona Shannon, ki je v to regijo privabila veliko multinacionalnih podjetij. Dolga kampanja za izobra\xc5\xbeevalni in\xc5\xa1titut tretje stopnje, ki je v mestu, se je kon\xc4\x8dala z ustanovitvijo podjetja NIHE Limerick leta 1969, ki je leta 1989 postal Univerza v Limericku.\n_START_SECTION_\nGeografija\n_START_PARAGRAPH_\nV metropolitanskem obmo\xc4\x8dju Limerick City \xc5\xbeivi 104.952 ljudi. 1. junija 2014 po zdru\xc5\xbeitvi mesta Limerick in sveta grofije je bila ustanovljena nova mestna grofija Limerick. Limerick je eno od mest koridorja Cork\xe2\x88\x92Limerick\xe2\x88\x92Galway, ki ima 1 milijon prebivalcev. Le\xc5\xbei na strate\xc5\xa1kem polo\xc5\xbeaju ob reki Shannon s \xc5\xa1tirimi glavnimi kri\xc5\xbei\xc5\xa1\xc4\x8di v bli\xc5\xbeini sredi\xc5\xa1\xc4\x8da mesta. Ju\xc5\xbeno od mesta je Golden Vale, obmo\xc4\x8dje bogatih pa\xc5\xa1nikov. Zgodovinsko gledano je bila ve\xc4\x8dina mestne industrije zasnovana na tem bogatem kmetijskem zaledju, kar \xc5\xa1e posebej velja za Limerick Ham.\n_START_SECTION_\nPodnebje\n_START_PARAGRAPH_\nPodnebje je zmerno oceansko (K\xc3\xb6ppen Cfb). Meteolo\xc5\xa1ki zavod (Met \xc3\x89ireann) vzdr\xc5\xbeuje vremensko postajo na letali\xc5\xa1\xc4\x8du Shannon, 20 kilometrov zahodno od mesta v okro\xc5\xbeju Clare. Letali\xc5\xa1\xc4\x8de Shannon ima vsako leto 977 milimetrov padavin, v glavnem de\xc5\xbe. Limerick ima blago podnebje, povpre\xc4\x8dna dnevna najvi\xc5\xa1ja temperatura v juliju je 20 \xc2\xb0C in povpre\xc4\x8dna dnevna najni\xc5\xbeja v januarju je 3 \xc2\xb0C. Najvi\xc5\xa1ja temperatura je bila v letu 1995 31,6 \xc2\xb0C in najni\xc5\xbeja \xe2\x88\x9211,4 \xc2\xb0C v letu 2010. Limerick je najbolj obla\xc4\x8dno mesto v dr\xc5\xbeavi, v povpre\xc4\x8dju ima le 1295 son\xc4\x8dnih ur letno, 3,5 ure sonca na dan.\n_START_SECTION_\nDemografija\n_START_PARAGRAPH_\nLimerick je uradno tretje najve\xc4\x8dje mesto na Irskem (po Dublinu in Corku) s 94.192 (mestno) oziroma 104.952 (metropolitansko) prebivalca po popisu organizacije civilne dru\xc5\xbebe leta 2016. Pri preteklem popisu so poro\xc4\x8dali o velikem upadanju prebivalstva na osrednjih mestnih obmo\xc4\x8djih, deloma zaradi regeneracije v Limericku, pa tudi selitve po propadu lokalnega in nacionalnega gospodarstva od leta 2008.  \xc5\xa0ir\xc5\xa1e mestno obmo\xc4\x8dje, kot ga je opredelila EU, ima 162.413 prebivalcev. Limerick ima narodnostno me\xc5\xa1ano prebivalstvo in veliko priseljensko skupnost, ki se je v obdobju keltskega tigra in naslednjem desetletju \xc5\xa1e posebej hitro razvijala. Poljska skupnost je druga najve\xc4\x8dja zunaj Dublina, v kateri \xc5\xbeivi in dela pribli\xc5\xbeno 10.000 ljudi. Prva poljska banka na Irskem je bila ustanovljena leta 2007. Afri\xc5\xa1ka skupnost je ustanovila \xc5\xa1tevilne cerkve, ki so zdaj del kulturne sestave mesta.\n_START_SECTION_\nKultura\n_START_PARAGRAPH_\nLeta 2014 je Limerick postal irsko mesto kulture. Vse leto so se po vsem mestu odvijali \xc5\xa1tevilni umetni\xc5\xa1ki in kulturni dogodki._NEWLINE_Limeri\xc5\xa1ka galerija umetnosti na trgu Pery je glavno prizori\xc5\xa1\xc4\x8de razstav sodobne umetnosti. Je sede\xc5\xbe stalne zbirke irske umetnosti, ki prikazuje dela iz zgodnjega 18. do 20. stoletja. V galeriji je tudi irska zbirka sodobnih risb, ki jo je leta 1987 ustanovil umetnik Samuel Walsh. Glavni dogodek limeri\xc5\xa1ke sodobne umetnosti je EVA International, irski bienale sodobne umetnosti, (nekdanji EV + A \xe2\x88\x92 razstava vizualne + umetnosti) je vsaki dve leti in vklju\xc4\x8duje sodobna umetni\xc5\xa1ka dela mednarodnih in irskih umetnikov._NEWLINE_Gledali\xc5\xa1\xc4\x8de Lime Tree je bilo 30. oktobra 2012 uradno odprto v kampusu kolid\xc5\xbea Brezmade\xc5\xbene Marije (Mary Immaculate College). Sodobno prizori\xc5\xa1\xc4\x8de gosti gledali\xc5\xa1\xc4\x8de, glasbo, komedijo, tradicionalne umetnosti, predstave in \xc5\xa1olske konference._NEWLINE_Center pisateljev v Limericku je bil ustanovljen leta 2008 in skrbi za \xc5\xa1iroko ponudbo dejavnosti v mestu. Limerick je \xc5\xbee od nekdaj znan po svoji strasti za umetnost, kulturo in dedi\xc5\xa1\xc4\x8dino, zato se je treba spomniti nekaj znanih osebnosti, med katerimi je tudi dobitnik Pulitzerjeve nagrade Frank McCourt; znani romanopisci so Kate O\'Brien, Michael Curtin in v zadnjem \xc4\x8dasu Kevin Barry in Donal Ryan. Pesniki so tudi veliko prispevali k literarni dedi\xc5\xa1\xc4\x8dini, kot so Michael Hogan, Desmon O\'Grady, John Liddy ... seznam se nadaljuje in dokazuje, da sta literatura in pisanje ena glavnih ustvarjalnih dejavnosti, s katero se lahko pona\xc5\xa1a mesto._NEWLINE_Irski komorni orkester in Irski svetovni glasbeni center imata sede\xc5\xbe na Univerzi v Limericku. Univerza ima najsodobnej\xc5\xa1o koncertno dvorano s tiso\xc4\x8d sede\xc5\xbei, ki pogosto gosti tuje izvajalce. V mestu je \xc5\xbeivahna glasbena scena, ki je ustvarila skupine, kot so The Cranberries in MonoBand kitarista Noela Hogansa, The Hitchers in \xc5\xa1e mnoge druge. Svetovno znani elektronski glasbenik Richard D. James, bolj znan kot Aphex Twin, se je rodil v Limericku leta 1971. Umetnostna galerija in Umetni\xc5\xa1ki kolid\xc5\xbe (Art College) skrbita za slikarstvo, kiparstvo in uprizoritveno umetnost vseh slogov.\n_START_SECTION_\n\xc5\xa0aljiva poezija\n_START_PARAGRAPH_\nLimerik je vrsta domiselne in sme\xc5\xa1ne poezije v petih verzih, pri \xc4\x8demer sta 3. in 4. verz kraj\xc5\xa1a od drugih. Povezava pesmi z mestom je nejasna, vendar pa se ime na splo\xc5\xa1no sklicuje na mesto Limerick ali grofijo Limerick, zlasti za Maigue poets (pesniki se imenujejo po reki Maigue). Najzgodnej\xc5\xa1a znana uporaba imena limerik za to vrsto poezije je navedek iz leta 1880 v \xc4\x8dasopisu v Saint Johnu, New Brunswick, za o\xc4\x8ditno dobro znano pesem.\n_START_SECTION_\nZanimivosti\n_START_PARAGRAPH_\nLimerick City je glavna turisti\xc4\x8dna to\xc4\x8dka, le 15 minut vo\xc5\xbenje od letali\xc5\xa1\xc4\x8da Shannon. Turisti\xc4\x8dne znamenitosti arhitekturne in zgodovinske zakladnice v mestnem sredi\xc5\xa1\xc4\x8du so mestni muzej, grad kralja Ivana brez de\xc5\xbeele (1210), stolnica svete Marije (1168), Huntov muzej, univerza, gregorijanske hi\xc5\xa1e in vrtovi ter pogodbeni kamen._NEWLINE_Mestno sredi\xc5\xa1\xc4\x8de je razdeljeno med tradicionalna obmo\xc4\x8dja "angle\xc5\xa1kega mesta" na ju\xc5\xbenem koncu kraljevega otoka z gradom, "irsko mesto" s starej\xc5\xa1imi ulicami na ju\xc5\xbenem bregu in sedanje gospodarsko sredi\xc5\xa1\xc4\x8de, Newtown Pery.  Newtown Pery je bil zgrajen v poznem 18. stoletju in je nenavadno za irsko mesto in enkratno v Limericku, urejeno v mre\xc5\xbenem tlorisu. Mestni muzej (nekdanji mestni muzej Jima Kemmyja) je v dvorani Istabraq, mestni hi\xc5\xa1i in pristani\xc5\xa1\xc4\x8du. Prikazuje limeri\xc5\xa1ko zgodovino in gospodarstvo. _NEWLINE_Gregorijansko jedro mesta z lepo gregorijansko arhitekturo v Newtown Peryju je nastalo sredi 18. stoletja. To jedro obsega ulico O\'Connell Street (pred neodvisnostjo George Street) od kri\xc5\xbei\xc5\xa1\xc4\x8da Cecil Street, ki te\xc4\x8de na jugozahodnem koncu Crescent in jugovzhodno do ulice Pery, vklju\xc4\x8dno z ulico Glentworth Street in Barrington Street. Druge arhitekturno pomembne stavbe so stolnica svetega Janeza Krstnika, ki jo je zasnoval pomemben viktorijanski arhitekt Philip Charles Hardwick in ima s 94 m najvi\xc5\xa1ji zvonik na Irskem.  Stolnica svete Marije, starej\xc5\xa1a od 800 let, je ena najstarej\xc5\xa1ih na Irskem. Eden najslavnej\xc5\xa1ih muzejev na Irskem, Huntov muzej, ima sede\xc5\xbe v zgodovinski hi\xc5\xa1i iz 18. stoletja. Muzej je bil ustanovljen za namestitev mednarodno pomembne zbirke pribli\xc5\xbeno 2000 umetni\xc5\xa1kih del in starin, ki sta jih zbirala John in Gertrude Hunt. Na ogled so antrimski kri\xc5\xbe iz 9. stoletja, Picassova skica in bronasta skulptura konja, ki naj bi ga oblikoval Leonardo da Vinci._NEWLINE_Glavni park v Limericku je Ljudski park, ki je bil odprt leta 1877 v spomin na Richarda Russella, uglednega lokalnega poslovne\xc5\xbea. V njem je spomenik Thomasa Springa Ricea (\xc4\x8dlan parlamenta za mesto 1820\xe2\x88\x921832). V parku je veliko zrelih listavcev in zimzelenih dreves._NEWLINE_Sredi\xc5\xa1\xc4\x8de mesta Limerick je v za\xc4\x8detku leta 2000 precej spremenila gradnja ve\xc4\x8d sodobnih visokih stavb, zlasti kot del obnove nekdanjega pristani\xc5\xa1\xc4\x8da. Predmestne hi\xc5\xa1e so v glavnem dvonadstropni domovi za dru\xc5\xbeine, zgrajene v 1950-ih na velikih posestvih kot vladni projekti. Je tudi veliko primestnih edvardijanskih domov in starej\xc5\xa1ih iz 1930-ih._NEWLINE_V mesto je \xc5\xbeivahno no\xc4\x8dno \xc5\xbeivljenje s \xc5\xa1tevilnimi no\xc4\x8dnimi klubi in pubi. Dolanovo skladi\xc5\xa1\xc4\x8de je priljubljeno majhno koncertno prizori\xc5\xa1\xc4\x8de, v katerem gostuje veliko lokalnih, nacionalnih in mednarodnih ljudskih skupin, indie,  jazzovskih in rok skupin. Sli\xc5\xa1i se tudi veliko tradicionalne irske glasbe._NEWLINE_V grofiji Limerick, pribli\xc5\xbeno 35 km (22 km/30 minut) od mesta, v vasi Adare je zanimiv pomorski muzej (Foynes Flying Boat Museum). Bunrattyjski grad v grofiji Clare je \xc5\xa1e ena lokalna zanimivost dr\xc5\xbeavnega pomena 15,4 km severno od mesta. Limerick je antipod otokov Campbell na Novi Zelandiji.\n_START_SECTION_\nGospodarstvo\n_START_PARAGRAPH_\nLimerick je v osr\xc4\x8dju regije, imenovane Midwest, znana tudi kot regija Shannon. Vklju\xc4\x8duje grofije Limerick, Clare, severni Tipperary, severozahodni Kerry in ju\xc5\xbeno Offaly s sredi\xc5\xa1\xc4\x8dem v Limericku in njegovi okolici v polmeru 8 km._NEWLINE_To obmo\xc4\x8dje je prakti\xc4\x8dno glavna gospodarska regija zunaj Dublina in Corka. H gospodarskemu uspehu so delno prispevali Univerza v Limericku, Tehnolo\xc5\xa1ki in\xc5\xa1titut Limerick, letali\xc5\xa1\xc4\x8de Shannon in grofija Clare in Shannon Development (agencija za gospodarski razvoj), katere predhodnik je bil SFADCO (dru\xc5\xbeba za razvoj letali\xc5\xa1\xc4\x8da Free Shannon), gospodarska agencija, ki zagotavlja dav\xc4\x8dne olaj\xc5\xa1ave podjetjem na obmo\xc4\x8dju, ki obkro\xc5\xbea letali\xc5\xa1\xc4\x8de Shannon. Od leta 2006 se Shannon Development ve\xc4\x8dinoma ukvarja s prodajo tehnolo\xc5\xa1kih parkov. Gospodarska zbornica je uspe\xc5\xa1na organizacija in je leta 2015 praznovala dvestoletnico._NEWLINE_Zgodovinsko gledano je gospodarstvo Limericka temeljilo na kmetijskih pridelkih zaradi glavnega pristani\xc5\xa1\xc4\x8da ob reki Shannon. Do sredine 18. stoletja je pristani\xc5\xa1\xc4\x8de Limerick postalo eno  glavnih trgovskih pristani\xc5\xa1\xc4\x8d Irske, skozi katero so izva\xc5\xbeali kmetijske pridelke z najbolj plodnih obmo\xc4\x8dij na Irskem, znanih kot Zlata dolina (Golden Vale), pa tudi iz okoli\xc5\xa1kih okro\xc5\xbeij. Mesto je bilo eno najpomembnej\xc5\xa1ih obmo\xc4\x8dij za predelavo mesa na Irskem, v industriji pa so prevladovale sla\xc5\xa1\xc4\x8dice in pridelava moke. Mesto je bilo znano po svoji izdelavi slanine (Bacon Industry) sredi 20. stoletja. Ribi\xc5\xa1ka industrija je neko\xc4\x8d zaposlovala stotine mo\xc5\xa1kih. Najpogosteje uporabljan \xc4\x8doln je bil gandelow, ki je bil uporabljen tudi kot majhen vla\xc4\x8dilec (tovorni \xc4\x8doln) za prevoz blaga do ve\xc4\x8djih ladij v pristani\xc5\xa1\xc4\x8de in iz njih. V 1920-ih je gradnja jezu v Ardnacrushi mo\xc4\x8dno vplivala na vzrejo lososa, tako da je uvedba kvot do leta 1950 povzro\xc4\x8dila zmanj\xc5\xa1anje ribolova lososa.  Do leta 2006 se je ve\xc4\x8dina ribi\xc4\x8dev odrekla svojim vle\xc4\x8dnim mre\xc5\xbenim dovoljenjem in industrija zdaj prakti\xc4\x8dno miruje. _NEWLINE_V skladu s spreminjajo\xc4\x8dim se gospodarskim polo\xc5\xbeajem na Irskem imajo mnoga multinacionalna podjetja sede\xc5\xbe v Limericku, danes je mesto vse ve\xc4\x8dji prejemnik neposrednih tujih nalo\xc5\xbeb zunaj Dublina. Dell je imel svoj glavni evropski proizvodni obrat v poslovnem parku Raheen, vendar je januarja 2009 napovedal, da ga bo zaprl in se preusmeril na Poljsko. Objekt je bil najve\xc4\x8dji proizvodni obrat Della zunaj Zdru\xc5\xbeenih dr\xc5\xbeav Amerike. Dell ostaja eden najve\xc4\x8djih delodajalcev na srednjem zahodu z ve\xc4\x8d kot 1000 zaposlenimi. Analog Devices ima svojo evropsko proizvodjo v Raheenu, 3 km jugozahodno od sredi\xc5\xa1\xc4\x8da mesta. Zaposluje ve\xc4\x8d kot 1000 ljudi. Podru\xc5\xbenica Johnson & Johnson Vistakon (najve\xc4\x8dji svetovni proizvajalec kontaktnih le\xc4\x8d) ima v Castletroyu velik objekt v Nacionalnem tehnolo\xc5\xa1kem parku in zaposluje blizu 1000 ljudi. To je edini proizvodni obrat Vistakona zunaj Zdru\xc5\xbeenih dr\xc5\xbeav Amerike in ena najve\xc4\x8djih tovarn za izdelavo kontaktnih le\xc4\x8d na svetu. Podjetje Cook Medical, najve\xc4\x8dje svetovno podjetje za medicinske pripomo\xc4\x8dke v zasebni lasti, zaposluje ve\xc4\x8d kot 800 ljudi._NEWLINE_Nedavna gospodarska recesija na Irskem je mo\xc4\x8dno vplivala na Limerick. Objava v letu 2009, ki jo je dru\xc5\xbeba Dell predstavila za premik proizvodnega obrata iz Limericka na Poljsko, je opusto\xc5\xa1ila lokalno gospodarstvo. V Dellu je bilo izgubljenih 1900 delovnih mest in menijo, da je za vsako slu\xc5\xbebo, ki je bila izgubljena pri Dellu, vsaj \xc5\xa1e 4 do 5 ogro\xc5\xbeenih. Zaprtje proizvodnega obrata Dell je zna\xc5\xa1ala 2\xc2\xa0% nacionalnega BDP-ja Irske. Upad v gradbeni\xc5\xa1tvu je prav tako zahteval \xc5\xa1tevilna delovna mesta. Od leta 2012 je brezposelnost postala glavna te\xc5\xbeava po mestu, pri \xc4\x8demer je stopnja brezposelnosti v mestu zna\xc5\xa1ala 28,6\xc2\xa0%, kar je skoraj dvakrat ve\xc4\x8d od nacionalnega povpre\xc4\x8dja.\n_START_SECTION_\nTr\xc5\xbenica mleka\n_START_PARAGRAPH_\nTr\xc5\xbenica mleka na Cornmarket Row v sredi\xc5\xa1\xc4\x8du mesta prodaja lokalno hrano in izdelke. Trg ureja dru\xc5\xbeba Limerick Market in je eden najstarej\xc5\xa1ih trgov v dr\xc5\xbeavi. Odprt je v petek, soboto in nedeljo. Leta 2010 so prenovili prostore v pokritem okolju. Delo je vklju\xc4\x8devalo gradnjo velikega nadstropja nad obstoje\xc4\x8dimi tr\xc5\xbenimi prostori in je bilo uradno ponovno odprto junija 2010._NEWLINE_Leta 2011 je Kraljevi in\xc5\xa1titut arhitektov Irske (RIAI) trgu podelil nagrado po izbiri ljudi (\'Peoples Choice Award\'). Projekt so projektirali lokalni arhitekti Healy & Partners. Sodelovali  so tudi lokalni gradbeni in konstrukcijski in\xc5\xbeenirji dru\xc5\xbebe Dennany Reidy.'